Document ID: 32014R0097

KOMMISSIONENS FORORDNING (EU) Nr. 97/2014
af 3. februar 2014
om ændring af bilag III til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (1), særlig artikel 17, stk. 8, og
ud fra følgende betragtninger:
(1)
Asociación Nacional de Fabricantes de Alcoholes y Licores, der er en guatemalansk sammenslutning oprettet i overensstemmelse med guatemalansk lov, har ansøgt om registrering af »Ron de Guatemala« som en geografisk betegnelse i bilag III til forordning (EF) nr. 110/2008 i overensstemmelse med proceduren i artikel 17, stk. 1, i samme forordning. »Ron de Guatemala« er en rom, der traditionelt set produceres i Guatemala.
(2)
Hovedspecifikationerne i den tekniske dokumentation for »Ron de Guatemala« er blevet offentliggjort i Den Europæiske Unions Tidende (2) med henblik på indsigelsesproceduren, jf. artikel 17, stk. 6, i forordning (EF) nr. 110/2008.
(3)
I overensstemmelse med artikel 17, stk. 7, i forordning (EF) nr. 110/2008 gjorde Frankrig og en række franske romproducenter indsigelse mod registrering af »Ron de Guatemala« som en geografisk betegnelse med den begrundelse, at produktets specifikationer og definitionen af rom i henhold til guatemalansk lov, som den tekniske dokumentation henviser til, ikke stemmer overens med definitionen af rom i henhold til kategori 1 i bilag II til nævnte forordning og de andre krav i samme forordning, hovedsagelig for så vidt angår forbuddet mod at anvende aromaer, farvestoffer og sødemidler i fremstillingen af rom, reglerne om råmaterialer, vandkvaliteten og beskrivelsen af lagringen i betegnelsen, præsentationen og mærkningen af produktet.
(4)
Ansøgningen om registrering af »Ron de Guatemala« omfatter en detaljeret beskrivelse af produktet, der er i overensstemmelse med definitionen af rom i kategori 1 i bilag II til forordning (EF) nr. 110/2008 og de andre krav i samme forordning. Beskrivelsen viser, at de regler for produktion, der gælder for »Ron de Guatemala« er strengere end de regler, der gælder for standardrom i Guatemala.
(5)
Ansøgningen om registrering af »Ron de Guatemala« som en geografisk betegnelse opfylder kravene i artikel 17 i forordning (EF) nr. 110/2008. Kommissionen mener derfor, at produktet i henhold til specifikationerne i den tekniske dokumentation opfylder de relevante krav i EU-retten.
(6)
I lyset af ovenstående finder Kommissionen, at de årsager, der angives i indsigelserne mod registreringen af »Ron de Guatemala« som en geografisk betegnelse i bilag III til forordning (EF) nr. 110/2008 om manglende opfyldelse af kravene i nævnte forordning, er ubegrundede.
(7)
Betegnelsen »Ron de Guatemala« bør derfor registreres som en geografisk betegnelse i bilag III til forordning (EF) nr. 110/2008.
(8)
Forordning (EF) nr. 110/2008 bør derfor ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Komitéen for Spiritus -
VEDTAGET DENNE FORORDNING:
Artikel 1
I bilag III til forordning (EF) nr. 110/2008 indsættes følgende under produktkategori »1. Rom«
»Ron de Guatemala
Guatemala«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. februar 2014.

Labels: 3
18
17